钦定古今图书集成/明伦汇编/皇极典/第174卷 > 《蔡邕独断》 > 《帝王称号》
## 钦定古今图书集成/明伦汇编/皇极典/第174卷 > 《蔡邕独断》 > 《帝王称号》

汉天子正号曰“皇帝”，自称曰“朕”，臣民称之曰“陛下”，其
言曰“制诏。”史官记事曰“上”；车马、衣服、器械百物曰“乘
舆”，所在曰“行在所”，所居曰“禁中”，后曰“省中”印曰“玺”，所
至曰“幸”，所进曰“御。”其命令一曰《策书》，二曰《制书》，三曰
《诏书》，四曰《戒书》。

“皇帝”、“皇王”、“后帝”，皆君也。上古天子，庖牺氏、神农氏称
皇，尧、舜称帝，夏、殷、周称王。秦承周末，为汉驱除，自以
德兼三皇，功包五帝，故并以为号。汉高祖受命，功德
宜之，因而不改也。

“王者”，至尊四号之别名。

王，畿内之所称王有天下，故称“王。”

“天王”，天下之所归往，故称“天王。”

天子父天母地，故称“天子。”

“天家”，百官小吏之所称。天子无外，以天下为家，故称
“天家。”

天子，正号之别名。

“皇帝”，至尊之称。皇者，煌也，盛德煌煌，无所不照。帝者，
谛也，能行天道，事天审谛，故称皇帝。

朕，我也。古者尊卑共之，贵贱不嫌，则可同号之义也。
尧曰：“朕在位七十载。”皋陶与帝舜言曰：“朕言惠可底
行。”屈原曰：“朕皇考。”此其义也。至秦，天子独以为称，汉
因而不改也。

陛下者，升阶也，所由升堂也。天子必有近臣，执兵陈
于陛侧，以戒不虞。谓之陛下者，群臣与天子言，不敢
指斥天子，故呼在陛下者而告之，因卑达尊之意也。
上书亦如之，及群臣士庶相与言，曰“殿下”、“阁下、执事”
之属，皆此类也。

上者，尊位所在也。太史令司马迁记事，当言“帝，则依
违”，但言“上”，不敢渫渎。言尊号，尊王之义也。

乘舆出于律。《律》曰：“敢盗乘舆服御物。”谓天子所服食
者也。天子至尊，不敢渫渎言之，故托之于乘舆。乘犹
载也，舆犹车也。天子以天下为家，不以京师宫室为
常处，则当乘车舆以行天下，故群臣托乘舆以言之，
或谓之车驾。

天子自谓曰“行在所”，犹言今虽在京师，行所至耳。巡
狩天下，所奏事处皆为宫。在京师曰《奏长安宫》，在泰
山则曰“奏奉高宫。”唯当时所在，或曰“朝廷”，亦依违尊
者所都，连举朝廷以言之也。亲近侍从官称曰“大家”，
百官小吏称曰“天家。”

“幸者，宜幸也，世俗谓幸为侥幸，车驾所至，臣民被其
德泽以侥幸，故曰幸也。先帝故事，所至见长吏三老
官属，亲临轩作乐，赐食，皂帛越巾刀，佩带，民爵有级
数，或赐田租之半，是故谓之幸，皆非其所当得而得
之。”王仲任曰：“君子无幸而有不幸，小人有幸而无不
幸。《春秋传》曰：‘民之多幸，国之不幸也’。言民之得所不”
当得，故谓之“幸。”然则人主必慎所幸也。御者，进也。凡
衣服加于身，饮食入于口，妃妾接于寝，皆曰“御”，亲爱
者皆曰“幸。”

天子命令之别名。一曰命，二曰令，三曰政。

天子父事天，母事地，兄事日，姊事月。常以春分朝日
于东门之外，示有所尊，训人民，事君之道也。“秋夕夕
月于西门之外”，别阴阳之义也。